stanford-oval/wikipedia huggingface dataset:
Xi Jinping
Opinnot ja poliittinen ura

Xi ei katkeroitunut kohtelustaan. Hän anoi kommunistisen puolueen jäsenyyttä kymmenen kertaa, kunnes vihdoin vuonna 1973 hänet hyväksyttiin puolueen jäseneksi. Xistä tuli 21-vuotiaana maatalousprikaatinsa puoluesolun sihteeri, mikä teki hänestä käytännössä kylänsä johtajan. Xi palasi 22-vuotiaana takaisin Pekingiin. Hän on myöhemmin viitannut niukkuuden vuosiinsa Liangjiahessa ja kertonut oppineensa tuolloin sen, mitä Kiinan kansa tarvitsee. Hän ottikin tehtäväkseen erityisesti köyhyyden poistamisen maaseudulta etenkin koulutuksen avulla.
Xi opiskeli maineikkaassa Tsinghua-yliopistossa aluksi kemiaa ja marxismia ja väitteli oikeustieteen tohtoriksi. Hänen isänsäkin vapautettiin vuonna 1978 ja nostettiin suuren Guangdongin maakunnan johtajaksi.
Yliopiston jälkeen Xi aloitti vuonna 1979 työt Pekingissä keskussotilaskomission johtavan jäsenen Geng Biaon henkilökohtaisena sihteerinä. Hän erosi työstään vuonna 1982 ja siirtyi Zhengdingin piirikuntaan Hebein maakuntaan paikallisen puoluekomitean varajohtajaksi. Vuonna 1985 Xistä tuli Xiamenin kaupungin varapormestari, ja vuoden 1987 jälkeen hän siirtyi syrjäiseen Ningdeen puoluejohtajaksi. Ningdessä hänellä oli tapana ottaa itse vastaan asukkaiden valituksia ja ratkaista ne nopeasti. Hän sai kansallista tunnettuutta paljastettuaan paikallisten virkamiesten korruption.
Xi nousi vuonna 2002 Zhejiangin maakunnan puoluejohtoon ja muutti Hangzhoun kaupunkiin. Myös Zhejiangissa Xi keskittyi korruption kitkemiseen. Xi nimitettiin 2007 Shanghain puoluejohtajaksi, kun hänen edeltäjänsä Chen Liangyu oli erotettu korruptiosyytteiden takia. Pian sen jälkeen hänet nimitettiin Kiinan politbyroon pysyvään komiteaan ja vuonna 2008 maan varapresidentiksi. Pekingin kesäolympialaisissa 2008 Xi johti valmistelukomiteaa.
Kiinan johdossa

Kiinan kommunistisen puolueen keskuskomitea valitsi Xi Jinpingin 15. marraskuuta 2012 puolueen pääsihteeriksi ja keskussotilaskomission puhemieheksi.  Puolueessa oli tuolloin kaksi ryhmittymää, Jiang Zeminin johtama ja Hu Jintaon johtama. Xi ei kuulunut kumpaankaan ryhmittymään, ja lisäksi häntä pidettiin hyvin aikaansaavana virkamiehenä, jonka kanssa kaikki tulivat toimeen. Kiinan presidentiksi Xi nousi 14. maaliskuuta 2013.
Xi on Kiinan johtajana käynyt alusta asti kovaotteisesti ja näyttävästi korruptiota vastaan. Vuosien 2012–2022 välillä puolitoista miljoonaa korruptoitunutta kiinalaista virkamiestä on tuomittu rangaistukseen, mukaan lukien useita maan ylimmän johdon edustajia. Samalla Xi on puhdistanut puolueen johdon sisäisistä kilpailijoistaan ja estänyt kuppikuntien muodostumisen puolueen sisälle. Hän on keskittänyt valtaa itselleen luomalla uusia hallintoelimiä. Xi on myös pyrkinyt armeijan ja epäluotettavana pidetyn oikeuslaitoksen uudistamiseen. Hän on vangituttanut toisinajattelijoita aiempaa herkemmin.
Maosta poiketen Xi siteeraa usein kiinalaisen filosofin Kungfutsen ajatuksia ja viittaa puheissaan ja teoissaan usein Kiinan perinteisiin ja historiaan. Samalla hän on marxisti ja kommunisti, joka haluaa pitää Kiinan yksityisen sektorin tiukasti valtion valvonnassa ja kommunistisen puolueen maan yksinvaltiaana. Xin usein mainitsemat ”neljä perusperiaatetta” ovat sosialistisella reitillä pitäytyminen, kansan demokraattinen diktatuuri, Kiinan kommunistisen puolueen harjoittama johtaminen sekä marxismi-leninismi ja Mao Zedongin ajatukset. Xi korostaa maansa sosialismin kiinalaisia erityispiirteitä, ja Xin valtakaudella kiinalaisista onkin tullut aikaisempaa kansallismielisempiä. Xin mukaan länsimainen demokratia ei sovellu Kiinaan.
Xi on johtanut Kiinan kaikenkattavan valvonta- ja sensuurijärjestelmän käyttöönottoa ja laajentamista. Hän otti myös käyttöön ”sosiaalisen luottoluokitusjärjestelmän”, jolla kansalaiset pisteytetään. Xi on ottanut tiukan linjan muun muassa Tiibetin hengellisen johtajan Dalai-laman puolustajiin ja tiibetiläisiin separatisteihin, Hongkongin demokratialiikkeeseen, Xinjiangin kapinoiviin uiguureihin sekä Taiwaniin, jonka hän katsoo kuuluvan Kiinaan. Esimerkiksi vuodesta 2017 asti satojatuhansia Xinjiangin uiguureita ja muita muslimivähemmistöjä on internoitu uudelleenkoulutusleireille.
Xi on puuttunut Kiinan valtaviin ympäristöongelmiin, joiden ratkaisemista ympäristölakien kiristyksillä hän on kutsunut edellytykseksi puolueen johtoaseman säilyttämiselle sekä sille, että Kiinasta tulee ihmiskunnan johtava valtio. Xi on myös uudistanut Kiinan liikennettä esimerkiksi laajentamalla maan luotijunaverkostoa. Xi pani alulle jättimäisen ”Vyö ja tie -aloitteen”, joka yhdistää Kiinan muuhun maailmaan laajoilla kauppareiteillä ja infrastruktuuria kehittämällä.
Maaliskuussa 2018 Kiinan kansankongressi poisti rajoituksen presidentin valtakausien määrältä. Lakimuutos mahdollistaa Xin jatkamisen Kiinan johtajana kuolemaansa saakka. Lokakuussa 2022 Xi valittiin kolmannelle viisivuotiskaudelleen pääsihteerinä.
Xin asema

Xi Jinpingin on sanottu olevan Kiinan johtajana koko maailman vaikutusvaltaisin henkilö. Vähintäänkin hän on Kiinan vahvin johtaja sitten Maon. Xi hallitsee Kiinan massiivista kansan vapautusarmeijaa ja ohjaa maailman toiseksi suurimman talouden kokonaisvaltaista uudistusta.
Xi kumosi Deng Xiaopingin 1980-luvulla rakentaman vallanjakomallin, jonka oli tarkoitus estää Maon diktatuurin toistuminen. Esimerkiksi keskeisiin tehtäviin oli aiemmin saanut valita enintään 67-vuotiaita. Xi eliminoi vastustajiaan korruptiosyyttein, koska lähes jokainen poliitikko oli tehnyt jotain, ja nimittää tilalle luotettujaan. Xin lähipiiri koostuu ihmisistä, joihin hänellä on pitkä ja koeteltu suhde. Varapresidentti Wang Qishan asui 1970-luvulla Xin kanssa luola-asunnossa, kun Xi oli seitsemän vuotta "uudelleenkasvatettavana". Nyt Jiang Zeminin ja Hu Jintaon siivet eivät pysty edes yhdessä haastamaan Xitä. Jiang oli johtanut Xihin kohdistuvaa kritiikkiä, mutta hän kuoli marraskuussa 2022.
Xi on jatkanut Maon politiikkaa ja siteeraa toisinaan Maon puheita, mutta hän ei erityisen usein puhu Maosta. Maon henkilökultti on Xin aikana hiljalleen vaihtunut Xin omaan henkilökulttiin, kun Maon kuvat ovat korvautuneet uuden johtajan kuvilla. Xitä kutsutaan Kiinassa esimerkiksi ”Suureksi luotsiksi” ja ”Kansan johtajaksi”, ja kaikki Xin puheet ja ajatukset löytyvät vuonna 2019 julkaistusta, hyvin laajasti Kiinassa ladatusta matkapuhelinsovelluksesta.
Xitä voi kutsua diktaattoriksi, johtava Kiina-asiantuntija Susan Shirk arvioi The Guardianille. Xin henkilökulttia on vahvistettu, ja demokratia ja ihmisoikeudet ovat heikentyneet. Weibossa kiinalaiset vertasivat maataan Pohjois-Koreaan. Myös Yhdysvaltain presidentti Joe Biden on kutsunut Xitä diktaattoriksi.
Yksityiselämä

Xi on ollut kahdesti naimisissa. Ensimmäisen liittonsa hän solmi Kiinan Lontoon-suurlähettilään tyttären Ke Xiaomingin kanssa. Liitto päättyi eroon kolmen vuoden jälkeen. Toisen liittonsa Xi solmi vuonna 1987 kuuluisan laulajan Peng Liyuanin kanssa. Liiton alkuvuosina Peng jäi uransa vuoksi asumaan Pekingiin, kun Xi hoiti virkojaan maakunnissa. Xin ja Pengin vuonna 1992 syntynyt tytär Xi Mingze on opiskellut joidenkin tietojen mukaan Harvardin yliopistossa Yhdysvalloissa.
Kunnianosoituksia

Olympic Order (KOK, 2013)
Vapauttajan ritarikunta (Venezuela, 2014)
José Martín ritarikunta (Kuuba, 2014)
Pakistanin puolikuu (Pakistan, 2015)
Kuningas Abdulazizin ritarikunta (Saudi-Arabia, 2016)
Serbian tasavallan ritarikunta (Serbia, 2016)
Pyhän Andreaksen ritarikunta (Venäjä, 2017)
Zayedin ritarikunta (Yhdistyneet Arabiemiraatit)
Leijonan kansallinen ritarikunta (Senegal, 2018)
Vapauttaja kenraali San Martínin ritarikunta (Argentiina, 2019)
Kirjallisuutta

Pitkänen, Ari-Joonas; Puranen, Matti; Taskinen, Mika-Matti; Vartiainen, Niko: Kiina Xi Jinpingin aikakaudella.  Teos, 2023.  ISBN 978-952-363-287-5
Aiheesta muualla

Kuvia tai muita tiedostoja aiheesta Xi Jinping Wikimedia Commonsissa
| Auktoriteettitunnisteet  |
| --- | --- |
Kansainväliset:  FAST  ISNI 2  3  4  VIAF  WorldCat 
Kansalliset:  Norja  Espanja  Ranska  BnF data  Saksa  Italia  Israel  Belgia  Yhdysvallat  Ruotsi  Latvia  Taiwan  Japani  Tšekki  Australia  Korea  Kroatia  Alankomaat  Puola  Portugali  Venäjä 
Tieteilijät:  CiNii  Google Scholar  Scopus 
Henkilöt:  Deutsche Biographie  DDB  Trove 
Muut:  IdRef
No Man’s Sky

| No Man's Sky |
| --- | --- |
 No Man's Sky:n kansikuva, jossa Atlas on kuvan keskellä.
Kehittäjä:  Hello Games
Julkaisija:  Hello Games
Jakelija:  Sony Interactive Entertainment (PS4) iam8bit (PC)
Tuottaja:  Suzy Wallace
Suunnittelija:  Sean Murray, David Ream, Gareth Bourn
Taiteilija:  Grant Duncan, Jacob Golding
Säveltäjä:  65daysofstatic, Paul Weir
Julkaistu:  PlayStation 4 10. elokuuta 2016 Windows 12. elokuuta 2016 Xbox One 24. heinäkuuta 2018
Lajityyppi:  seikkailupeli, selviytymispeli, avoin pelimaailma
Pelimuoto:  yksinpeli, moninpeli
Ikäluokitus:  CERO: B (12 vuotta tai vanhempi)  ESRB: Teini-ikäisille  PEGI 7  USK 6 
Alusta:  Windows, PlayStation 4
Lisenssi:  Suljettu lisenssi
Jakelumuoto:  Steam, PlayStation Network
Virallinen sivusto
Lisää peliartikkeleitaVideopelien teemasivulla
Infobox OK   : 
No Man’s Sky on Hello Gamesin kehittämä ja julkaisema seikkailu- ja selviytymispeli. Peli julkaistiin Euroopassa 10. elokuuta 2016 PlayStation 4:lle, 12. elokuuta 2016 Windowsille ja 24. heinäkuuta 2018 Xbox One:lle
Peli on julkaistu riippumattomana indie-videopelinä.
Pelin alkuperäistä prototyyppiä kehitti Hello Gamesin Sean Murray, ja sen jälkeen lisää Hello Gamesin henkilökuntaa on siirtynyt kehittämään peliä. Sony on antanut Hello Gamesille markkinointitukea, mutta Hello Games kieltäytyi muusta kehittämistuesta.
Pelaaminen

Pelissä pelaajan tehtävänä on seikkailla ja selviytyä proseduraalisesti generoidussa universumissa. 
Peli on ensimmäisestä persoonasta kuvattu seikkailu- ja selviytymispeli. Pelissä tutkitaan universumia, jossa on useita galakseja ja yli 18 triljoonaa planeettaa (18x1018), joista osalla on omat eläin- ja kasvilajit. Tutkimalla ympäristöä skannerin avulla saa tietoa planeetasta, jonka voi halutessaan lähettää Atlakseen, maailmanlaaijuiseen tietokantaan, jonka voi jakaa muiden pelaajien kanssa saadakseen pelin rahaa (units).
Pelissä pelaajalla on käytössään avaruuspuku, rakettireppu ja monikäyttöinen työkalu joka toimii sekä aseena, kaivamisvälineenä että skannerina. Pelissä voi hankkia uusia työkaluja ja avaruusaluksia sekä päivittää tavaroitaan keräämällä materiaaleja tai ostamalla uusia osia. Avaruusalusten päivitykset mahdollistavat pääsyn lähemmäs galaksin keskustaa.
Pelissä voi käydä kauppaa avaruusolentojen kanssa. Kommunikoidakseen avaruusolentojen kanssa pelaajan pitää ensin opetella niiden kieltä.
Jotkin toiminnot kuten avaruusolentojen ja eläinten tappaminen tai liiallinen planeettojen kaivaminen kiinnittää planeettojen robottipoliisien (Sentinels) huomion, jolloin ne yrittävät tappaa pelaajan. Pelissä on samankaltainen etsintäkuulutusjärjestelmä kuin Grand Theft Auto -pelisarjassa, eli mitä enemmän rikoksia on tehnyt, sitä enemmän ja voimakkaampia poliiseja tulee perään.
Pelaajien mahdollisuutta tutkia planeettoja rajoittavat heidän aluksensa hyperavaruuslentomoottorit sekä polttoainemäärä. Pelaaja voi katsoa tähtikarttaa ja suunnitella mitä kautta lentää eteenpäin. Tähtikartalla näkyy tiedot niistä tähtijärjestelmistä, joilla muut pelaajat ovat käyneet ja pelaajilla on mahdollisuus nimetä tähtiä ja planeettoja, jolloin muut pelaajat näkevät ne jos sattuvat löytämään niitä.
Pelaaminen > Proseduraalisesti tuotettu universumi

No Man’s Skyn ydin on sen virtuaalinen universumi, joka sisältää tähtiä, planeettoja ja elämänmuotoja jotka ovat kaikki tuotettu proseduraalisesti käyttäen deterministisiä algoritmeja ja satunnaisnumeron tuottajia. Yhtä siemennumeroa käytetään maailman tuottamiseen matemaattisen laskemisen avulla, poistaen tarpeen valmistaa koko universumi käsin. Tämä mahdollistaa pelille massiivisen avoimen koon: Hello Games on arvioinut että 64-bittisellä siemennumerolla, heidän virtuaalimaailma koostuu yli 18 triljoonasta planeetasta. Hello Games oli aluksi ajatellut käyttää 32-bittistä siemennumeroa, joka olisi tuottanut noin neljä miljardia planeettaa, mutta päätti käyttää 64-bittistä numeroa esitelläkseen pelinsä potentiaalisuutta, ja osittain vastauksena nettifoorumien kommentteihin, joissa epäiltiin että Hello Games ei pystyisi niin suureen pelin kokoon.
Pelaajat voivat käydä tietyllä planeetalla, jos tietävät sen galaktiset koordinaatit, ja heidän avaruusaluksensa pystyy lentämään sinne, ja löytää samat asiat kun muut pelaajat, jotka vierailevat niissä koordinaateissa, sillä koordinaatit toimivat siemennumerona planeetan pinnanmuotoihin, luontoon, kasvillisuuteen ja eläimistöön. Tämä myös mahdollistaa pelin pelaamisen ilman internet-yhteyttä, koska universumia ei ole tallennettu palvelimelle, ja kaikki asiat tuotetaan pelaajan pelatessa. Nettiyhteyden kuitenkin tarvitsee jos haluaa jakaa löytönsä muiden pelaajien kanssa Atlaksen avulla. Pelissä käytetty aika vaikuttaa myös planeettoihin, kun eliöt planeetoilla kehittyvät evolutiivisesti, ja eroosiota tapahtuu ajan kuluessa.
Koska pelin universumi on niin suuri, Hello Games arvioi että yli 99,9 % pelin planeetoista jää pelaajilta tutkimatta. Sony ei vaadi PlayStation 4 -pelaajilta PlayStation Plus -jäsenyyttä pelin pelaamiseen verkossa.
Julkaisu > Tulevaisuus

Murrayn mukaan peliin saatetaan julkaista ladattavaa sisältöä, mutta proseduraalisen sisällönluontimenetelmän vuoksi kyseessä olisivat varsinaisen sisällön sijasta uudet ominaisuudet. Ensimmäisen päivityksen julkaisun yhteydessä Hello Games sanoi tukikohtien rakentamisen ja pelaajan omistamien kuljetusalusten olevan suunniteltuja ominaisuuksia. Murray arvelee kaikkien päivitysten olevan ilmaisia, muttei rajannut mahdollista maksullisuutta pois joidenkin toistaiseksi suunnittelemattomien ominaisuuksien kohdalla.
Myrray esitti myös modaustyökalut yhtenä mahdollisena tulevaisuuden ominaisuutena, mutta totesi niiden hyödyntämismahdollisuudet rajallisiksi; pelaajat eivät esimerkiksi voisi luoda peliin uusia planeettoja. Noin viikko pelin Windows-version julkaisun jälkeen pelaajat olivat jo alkaneet tutkia pelin tiedostoja ja luoda epävirallisia modeja, joita oli mahdollista ladata ainakin yhdeltä modien jakamiseen keskittyneeltä sivustolta.
Kehittäjät ovat sanoneet harkitsevansa virtuaalitodellisuuslaitteiden tukemista pelissä, mutta eivät ole maininneet konkreettisia suunnitelmia. Murray totesi, että peli ”sopisi todella hyvin yhteen” virtuaalitodellisuuden kanssa koska virtuaalitodellisuuden luoma tunne läsnäolosta pelimaailmassa ”voisi luoda voimakkaita kokemuksia”.
Aiheesta muualla

No Man’s Sky MobyGamesissa (englanniksi)
No Man's Sky:n verkkosivu
Hello Gamesin Youtube-kanava
Pelin kauppasivu (Steam)
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: en:No Man's Sky – 21.8.2016 versio (ID 735482277)
Pelin satunnaisesti tuottamia eläimiä.
Käännös suomeksi
Myrskyluoto

Näkymä Vårdön Väderskäriltä merelle. Väderskär oli kirjojen Myrskyluodon esikuva.
Myrskyluoto on Anni Blomqvistin kirjoittama viisiosainen kirjasarja ja suomalaisen saaristolaiskuvauksen eepos, joka ilmestyi ruotsin kielellä 1960- ja 1970-lukujen vaihteessa. Teoksissa kuvataan Myrskyluodon Maijan ja tämän perheen elämää Ahvenanmaan saaristossa, erityisesti ulkosaariston syrjäisellä Myrskyluodon saarella. Maijan elämää seurataan kirjoissa 1800-luvun puolivälistä vuosisadan vaihteeseen.
Kirjasarjan synty

Teokset perustuvat kirjailija Anni Blomqvistin omiin sekä hänen sukulaistensa kokemuksiin. Tämän vuoksi Blomqvist piti itseään enemmän tarinankertojana kuin kirjailijana. Myrskyluoto-kirjasarja syntyi sen jälkeen, kun Blomqvist oli saanut näkyvyyttä vuonna 1966 julkaistulla esikoisteoksellaan Meri yksin ystäväni.
Ensimmäisen kirjan menestyksen jälkeen kirjojen kustantaja Söderström toivoi Blomqvistilta lisää kirjoja. Kustantajan toiveesta syntyi Blomqvistin toinen teos ja samalla ensimmäinen Myrsky­luoto-sarjan kirja Tie Myrskyluodolle (Vägen till Storms­käret), joka ilmestyi vuonna 1968. Kirja julkaistiin suomeksi vuonna 1974. Suuren suosion vuoksi Blomqvist päätti jatkaa kirjaa uusilla teoksilla, ja näin syntyi kokonainen kirjasarja.
Myrskyluodon Maijan esikuva oli Blomqvistin isoisotäti Maria "Maja" Lovisa Mickelsdotter. Majan asuinpaikka oli 1800-luvulla Väderskärin saari, joka sijaitsee Ahvenanmaan ulkosaaristossa Simskälan pohjoispuolella. Väderskär oli esikuva kirjojen Myrskyluodolle. Blomqvist oli kirjoittanut ensimmäiset Väderskärille sijoittuvat kertomukset Marttojen Husmodern-lehteen vuonna 1951. Hän kirjoitti laajempaa teosta jo tällöin, mutta aika ei riittänyt tekstien viimeistelyyn.
Kirjasarjan synty > Kirjasarjan osat

Tie Myrsky­luodolle (Vägen till Storms­käret, julkaistu 1968, suomennettu 1974)
Luoto meressä (Med havet som granne, julkaistu 1969, suomennettu 1975)
Maija (Maja, julkaistu 1970, suomennettu 1975)
Meren voimia vastaan (I kamp med havet, julkaistu 1971, suomennettu 1976)
Hyvästi Myrskyluoto (Vägen från Storms­käret, julkaistu 1973, suomennettu 1976)
Henkilöhahmot > Myrskyluodon asukkaat

Maria "Maija" Mickelsdotter
Johan "Janne" Eriksson, kalastaja ja Maijan puoliso
Maria, Maijan ja Jannen tytär
August, Maijan ja Jannen poika
Mikael, Maijan ja Jannen poika
Sigfrid, Maijan ja Jannen poika
Hindrik, Maijan ja Jannen poika
Gabriel, Maijan ja Jannen poika
Johanna, Maijan ja Jannen tytär
Henkilöhahmot > Vestergårdin asukkaat

Mickel Vestergård, Maijan isä
Sara Lisa Vestergård, Maijan äiti
Anna, Maijan vanhempi sisko
Greta, Maijan nuorempi sisko
Fia, Maijan nuorempi sisko
Jan, Maijan nuorempi veli
Anders, Maijan nuorempi veli
Karl "Kalle", Maijan nuorempi veli
Vanha-Olle, iäkäs Vestergårdissa asuva tarinankertoja
Hindrik, Vestergårdin renki
Ville, Vestergårdin renki
Rika, Vestergårdin piika
Henkilöhahmot > Muut henkilöt

Vallborg "isoäiti", Östergårdissa asuva saaren kätilö ja sairaiden hoitaja
Erke, Jannen isä
Magnus, Maijan nuoruuden mielitietty
Johanna, Maijan veljen Karlin vaimo
Eva, Maijan miniä, Augustin vaimo
Regina, Maijan lapsenlapsi, Augustin ja Evan tytär
Joakim, Maijan lapsenlapsi, Augustin ja Evan poika
Kirjasarjaan perustuvat muut teokset

Kirjasarjasta on tehty draamasarja televisiolle, ja siitä tehtyä näytelmäsovitusta esitetään teattereissa. Vuonna 2024 ensi-iltansa sai Tiina Lymin ohjaama ja käsikirjoittama elokuvasovitus Myrskyluodon Maija.
Kirjasarjaan perustuvat muut teokset > Televisiosarjat ja elokuvat

Myrskyluodon Maija, Åke Lindmanin ohjaama televisiosarja vuodelta 1976
Myrskyluodon Maija, Tiina Lymin ohjaama ja käsikirjoittama elokuva vuodelta 2024
Kirjasarjaan perustuvat muut teokset > Teatteri

Myrskyluodon Maija, Jussi Helmisen sanoittama, Matti Puurtisen säveltämä musikaali vuodelta 1991, kantaesitys oli Tampereen Työväen Teatterissa 4. joulukuuta 1991.
Myrskyluodon Maija, Maija Vilkkumaan sanoittama ja Lasse Mårtensonin säveltämä musikaali vuodelta 2017, kantaesitys oli Helsingin kaupunginteatterissa 24. elokuuta 2017.
Kirjasarjaan perustuvat muut teokset > Eri versioiden keskeinen roolitus

| Rooli | Televisiosarja> 1976 | Musikaali> 1991 | Musikaali> 2017 | Elokuva> 2024 |
| --- | --- | --- | --- | --- |
| Maija | Rose-Marie Rosenback | Irja Korhonen | Laura Alajääski | Amanda Jansson |
| Janne | Leif Sundberg | Matti Rasila | Aaro Wichmann | Linus Troedsson |
| Mickel Vestergård | Rainer Jansson |  | Eero Saarinen | Tobias Zilliacus |
| Sara Lisa Vestergård | Göta Hagström |  | Leenamari Unho | Jonna Järnefelt |
| Maija vanhana | Rose-Marie Rosenback | Raili Veivo |  | Hilkka Lappalainen |
| Anna |  |  | Anna-Maija Jalkanen | Amanda Kilpeläinen Arvidsson |
| Vanha-Olle |  |  | Matti Rasila | Matts Stenlund |
| Valborg | Elsa Eriksson |  |  | Birthe Wingren |
Patrick Kluivert

| 0 | 1 | 2 | 3 |
| --- | --- | --- | --- |

Henkilötiedot
Koko nimi: Patrick Stephan Kluivert
Syntymäaika: 1. heinäkuuta 1976 (ikä 48)
Syntymäpaikka: Amsterdam, Alankomaat
Pelipaikka: hyökkääjä
Pituus: 188 cm
Seura
Seura: Paris Saint-Germain (jalkapallotoimen johtaja)
| Urheilijan ura> Seurat |
| --- | --- | --- | --- |
| Vuodet | Seura | O | (M) |
| 1994–1997 | Ajax | 70 | (39) |
| 1997–1998 | Milan | 27 | (6) |
| 1998–2004 | Barcelona | 182 | (90) |
| 2004–2005 | Newcastle United | 25 | (6) |
| 2005–2006 | Valencia | 10 | (1) |
| 2006–2007 | PSV | 16 | (3) |
| 2007–2008 | Lille | 13 | (4) |
| Yhteensä | Yhteensä | 343 | (149) |
Maajoukkue
| 1990–1991 | Alankomaat U16 | 2 | (0) |
| 1991–1992 | Alankomaat U17 | 10 | (2) |
| 1992 | Alankomaat U18 | 3 | (2) |
| 1992–1994 | Alankomaat U19 | 20 | (6) |
| 1994–2004 | Alankomaat | 79 | (40) |
Valmennusura
2008–2010: AZ (apuvalmentaja)
2010: Brisbane Roar (apuvalmentaja)
2010–2011: NEC (apuvalmentaja)
2011–2012: Jong FC Twente
2012–2014: Alankomaat (apuvalmentaja)
2015–2016: Curaçao
2016: Ajax A1 (juniorit)
2016–: Paris Saint-Germain (jalkapallotoimen johto)
 Seurajoukkueuran tilastot kattavat vain kansalliset sarjat.
Patrick Stephan Kluivert (s. 1. heinäkuuta 1976 Amsterdam) on alankomaalainen entinen jalkapalloilija. Hän on toiminut elokuusta 2018 alkaen Kamerunin jalkapallomaajoukkueen apuvalmentajana.
Pelaajaura > Seurajoukkueura

Hyökkääjänä pelannut Kluivert oli vain 18-vuotias voittaessaan Mestarien liigan kasvattajaseuransa Ajaxin paidassa vuonna 1995. Kluivert teki loppuottelun ainoan maalin Ajaxin voittaessa Wienin Ernst-Happel-stadionilla pelatussa ottelussa AC Milanin.
Parin vuoden kuluttua hän siirtyi valtavien odotusten kera Italiaan Milanin riveihin, mutta kausi sujui heikosti. Milanista Kluivert jatkoi Barcelonaan, jossa vietetyt kuusi vuotta nostivat hänet maailman parhaiden hyökkääjien kastiin. Vuonna 2004 Kluivertin aika "Barçassa" oli kuitenkin ohi, ja mies siirtyi Englantiin Newcastle Unitedin joukkueeseen. Newcastlen aika jäi kuitenkin vain kauden mittaiseksi. Newcastlesta hän siirtyi Valenciaan, mutta vuonna 2006 Valencia päätti purkaa Kluivertin sopimuksen. Tämän jälkeen hän palasi kotimaahansa PSV:hen, jonka riveissä hän juhli Alankomaiden pääsarjamestaruutta. PSV-vuoden jälkeen Kluivert siirtyi hieman yllättäenkin pelaamaan Ranskan pääsarjaan Lillen joukkueeseen. Kluivert kärsi uransa viimeisten vuosien aikana lukuisista loukkaantumisista. Kluivertin pelaajaura päättyi Lillessä pelatun kauden jälkeen kesällä 2008.
Pelaajaura > Maajoukkueura

Alankomaiden maajoukkueessa Kluivert teki 40 maalia. Vuoden 1996 EM-kilpailut jäivät suurimmalta osin loukkaantumisen takia väliin. Vuoden 1998 MM-kilpailuissa hänet ajettiin Belgiaa vastaan ulos kentältä, mutta hän teki puolivälierässä Argentiinaa vastaan maalin ja esitti muissakin otteluissa hyviä otteita. Vuoden 2000 EM-kilpailuissa Kluivert teki Jugoslaviaa vastaan kolme maalia puolivälierässä. Yhteensä hän teki kisoissa viisi maalia jakaen siten kilpailujen maalikuninkuuden tuolloisen Jugoslavian Savo Miloševićin kanssa. Vuonna 2004 Kluivert oli Alankomaiden mukana EM-kisoissa, mutta vastuuta ei edellisten kisojen maalikuninkaalle enää tullut. Tuolloin päättyi myös Kluivertin pitkä maajoukkueura.
Valmentajaura

Vuosina 2008–2010 Kluivert toimi AZ Alkmaarissa valmennustehtävissä.
Tämän jälkeen Kluivertin toimi valmennustehtävissä Brisbane Roarissa, NEC:ssä, Jong FC Twentessä sekä vuosina 2012-14 Alankomaiden maajoukkueessa Louis van Gaalin apuvalmentajana. Alankomaiden joukkue voitti kesän 2014 MM-kisoissa pronssia.
Vuonna 2015 Kluivert aloitti Curacaon maajoukkueen päävalmentaja. Kluivertin äiti on kotoisin Curacaon saarelta.
Heinäkuussa 2016 Paris Saint-Germain palkkasi hänet urheilujohtajakseen.
Yksityiselämä

Patrick Kluivert on naimisissa Rosanna-vaimonsa kanssa. Heillä on yhteinen 2007 syntynyt poika Shane Patrick. Patrickilla on edellisestä avioliitostaan kolme poikaa Quincy, Justin ja Ruben. Justin Kluivert on pelannut jalkapalloa useiden eurooppalaisten huippumaiden pääsarjoissa.